Mali Zvornik

**Mali Zvornik** je naselje i općina u Srbiji. Nalazi se u zapadnom dijelu Srbije na granici sa Bosnom i Hercegovinom (rijeka Drina). Spada u Mačvanski okrug. Po podacima iz 2004. općina zauzima površinu od 184&nbsp;km2 (od čega na poljoprivrednu površinu otpada 7.847 ha, a na šumsku 9.612 ha).

Općina Mali Zvornik se sastoji od 12 naselja. Po podacima iz 2002. godine u općini je živjelo 14.076 stanovnika, a prirodni priraštaj je iznosio -0,4%. Po podacima iz 2004. broj zaposlenih u općini iznosi 2.766 ljudi. U općini se nalazi 10 osnovnih i dvije srednje škole.

## Geografija 
Mali Zvornik i obližnje selo Sakar nalaze se na srbijanskoj obali Drine, preko puta Zvornika, Diviča i Tabaka. Na brežuljku iznad Drine gdje se danas nalazi upravna zgrada hidrocentrale prostirala se zaravan Tvrtak, na kojoj su održavana narodna veselja. Idući od Malog Zvornika ka Sakaru, na oko 200-300 metara od hidroelektrane nalazilo se vrelo Sum bunar. I zaravan i vrelo potopljeni su vodama Zvorničkog jezera 1955.

## Historija 
Mali Zvornik formiran je još u osmanlijskom periodu. Nakon progona muslimana Srbije 1830, 1834. i 1862, Mali Zvornik i Sakar, formiran oko potoka Peštanice 1737. i 1738. od muslimana iz drugih dijelova Srbije, ostali su jedina muslimanska naselja na desnoj obali Drine. U ova dva naselja doselile su se 1833. i 1834. porodice Ekmedžića, Đonlića, Kržavića, Hadžiefendića (šest kuća), Čolakovića (10 kuća), Durakovića (pet kuća), Mustafića (pet kuća) i Šrndića (šest kuća). Iako su ostali dijelovi Zvorničkog sandžaka na desnoj obali Drine pripali Kneževini Srbiji 1830, Mali Zvornik i Sakar ostali su u sastavu Bosanskog ejaleta sve do austro-ugarske okupacije 1878. Iako su srpske vlasti na mještane ovih sela 1862. vršile pritisak da se isele, oni su odbili i ostali su.

Malozvorničani i stanovnici Sakara nekada su posjedovali cjelokupno zemljište od Radaljskog mosta na sjeveru do iznad Sakara na jugu. Sve do izgradnje hidrocentrale (od 1947. do 1955), u ovim sela bio je neznatan broj Srba. Nekoliko srpskih kuća postojalo je iznad Sakara i nizvodno od željeznog mosta na Drini.

Mali Zvornik je 1912. bio jedino čisto muslimansko selo u Srbiji, a imao je 90 kuća. U prošlosti su ga neki smatrali zvorničkom mahalom, jer se ni po čemu nije razlikovao od mahala na lijevoj obali Drine. Zbog toga su Malozvorničani nazivani Maholjanima. Kako je samo Drina razdvajala Sakar i Mali Zvornik od Diviča i Tabaka, stanovnici ovih naselja stotinama godina su čvrsto povezani ženidbenim i rodbinskim vezama. Osnovno zanimanje bilo je zemljoradnja, ali su zastupljeni bili i splavarenje i lađarenje. Do izgradnje hidrocentrale, postojale su dvije džamije (gornja i donja) i tri mezaristana. Jedno se nalazilo između stare i nove osnovne škole, drugo kod Vrela, a treće kod donje džamije.

U vrijeme izgradnje hidroelektrane, rasformirano je prvobitno naselje Mali Zvornik. Njegovi starosjedioci iselili su se ili u Zvornik ili u Novo naselje, u kojem je 1969. podignuta nova džamija. U podnožju brda Kulin izgrađeno je stambeno naselje Vile. U jesen 1949. završena je željeznička pruga kojom je naselje povezano sa Beogradom, a godinu dana ranije otvorena je Zdravstvena ambulanta. Nešto kasnije otvorena je i sadašnja zgrada Doma zdravlja. Osnovna škola radi od početka 20. vijeka. Stara školska zgrada nalazila se na ulazu u naselje, a nova je podignuta 1960. kada je četverorazredna škola prerasla u osmorazrednu. Do tada su djeca iz Malog Zvornika i okoline od petog razreda išla u školu u Zvornik.

Za vrijeme Kraljevine Jugoslavije, Mali Zvornik i Sakar pripadali su srezu Rađevina. Po popisu iz 1921. ova dva sela imala su 594 stanovnika, od čega 447 muslimana i 146 pravoslavnih. Po popisu 1981, Mali Zvornik imao je 3.786 stanovnika (2.349 Srba i 755 Bošnjaka), a Sakar 587 (282 Srba i 226 Bošnjaka).

U periodu između svjetskih ratova i neposredno nakon toga, u Malom Zvorniku i Sakaru živjele su porodice: Hadziefendići, Beganovići, Buljubašići, Čolakovići, Ćemalovići, Ćorići, Durakovići, Đonlići, Ekmedžići, Halilovići, Hamidovići, Havkići, Hrnjići, Ibrahimovići, Imširovići, Jakubovići, Kajtazovići, Kokorovići, Kržavići, Kujundžići, Mustafići, Pirići, Potokovići, Rustemovići, Šrndići, Zulići i dr.

## Također pogledajte 
* Podrinje

## Literatura 
*

Kategorija:Općine u Srbiji
*
Kategorija:Općine u Mačvanskom okrugu
Kategorija:Općine Šumadije i zapadne Srbije